Vedtægter+for+KBHFF+Ydre+Nørrebro

(Besluttet på Afdelingsmøde d. 15. maj 2012)

§ 1. Navn og hjemsted stk. 1. Afdelingens navn er Københavns Fødevarefællesskab, Ydre Nørrebro. Kort KBHFF YN. Stk. 2. Afdelingens hjemsted er Ydre Nørrebro, (som afgrænset af Københavns Kommune)

§ 2. Formål Stk. 1. Afdelingens formål er:
 * · At være en del af en bæredygtig fremtid ved at gøre bæredygtige, økologiske fødevarer tilgængelige for alle.
 * · At forsyne medlemmerne med et sæsonbetonet udbud af økologiske varer, der er dyrket og produceret så lokalt som praktisk muligt.
 * · At skabe et økonomisk bæredygtigt, selvstændigt og transparent alternativ til de kommercielle fødevarevirksomheder.
 * · At være et lokalt forankret arbejdende fællesskab, der danner ramme for samarbejde og møde mellem mennesker på en åben og inkluderende vis.
 * · At støtte fair og direkte handel.
 * · At være miljøvenlig ved at bruge ressourcer med omtanke.
 * · At formidle og fremme viden om økologi, fødevarer, tilberedning og forbrug.

§3. Medlemskreds Stk. 1. Alle medlemmer af KBHff kan blive medlemmer af KBHFF YN Stk. 2. KBHFF YN følger KBHff's vedtægter for medlemmer.

§ 4. Afdelingsmøderne Stk. 1. Afdelingsmøderne er afdelingens højeste myndighed. Stk. 2. Afdelingsmøderne tilstræbes afholdt 2 gange om året. Stk. 3. Afdelingsmøderne har til formål at give medlemmerne mulighed for at træffe beslutninger omkring afdelingens drift og udvikling, herunder fordelingen af afdelingens økonomiske overskud. Stemmeberettigede på afdelingsmøderne er alle medlemmer af KBHFF YN. Hvert medlemskab har en stemme. Der kan ikke stemmes ved fuldmagt. Stk. 4. Forslag til afdelingsmøderne skal tilstræbes at være butiksgruppen i hænde tre uger før mødet, dog senest en uge før, hvorefter de offentliggøres på afdelingens hjemmeside og i det elektroniske nyhedsbrev. Dette skal ske senest en uge inden afdelingsmødet. Stk. 5. I forbindelse med forslag til afdelingsmøderne tilstræbes konsensus. Hvis mødets dirigent finder dette umuligt, kan forslag vedtages med simpelt flertal. Stk. 6. Butiksrepræsentant, indkøbsansvarlig og de 2 økonomiansvarlige skal vælges på et afdelingsmøde for en periode på 1 år. Der kan vælges suppleanter til alle repræsentanter. Stk. 7. I Tilfælde af en repræsentants udtrædelse inden valgperioden udløber, vil suppleanten fungere i dennes sted indtil næst kommende afdelingsmøde. I tilfælde af at ingen repræsentanter findes, finder butiksgruppen en midlertidig repræsentant indtil næst kommende afdelingsmøde. Stk. 8 I tilfælde af behov for at træffe hurtige beslutninger for afdelingen, kan der indkaldes til et ekstraordinært afdelingsmøde, med dette punkt på dagsordenen. Der skal gives to ugers varsel.

§ 5. Afdelingens daglige ledelse Stk. 1. Afdelingens daglige ledelse udgøres af Butiksgruppen, udfra vedtagne beslutninger foretaget på afdelingsmøderne, i overensstemmelse med disse vedtægter. Stk. 2. Butiksgruppen udgøres af butiksrepræsentanten, den indkøbsansvarlige, de to økonomiansvarlige og evt. suppleanter samt medlemmer af afdelingen, der ønsker at deltage i afdelingens daglige drift. Stk. 3. Afdelingen indstiller butiksrepræsentanten som medlem af KBHff's bestyrelse. Butiksrepræsentanten vælges ind i KBHff’s bestyrelse ved den årlige generalforsamling. Stk. 4. Butiksgruppens beføjelser begrænser sig udelukkende til mindre økonomiske anliggender i forbindelse med den daglige drift. Stk. 5. Butiksgruppen er forpligtet til at kommunikere beslutninger til medlemmerne via referat (evt nyhedsmail)

§ 6. Økonomi, regnskab og revision Stk. 1. Afdelingens regnskabsår følger kalenderåret. Stk. 2. Afdelingens regnskab føres af de økonomiansvarlige. Stk. 3. Regnskabet revideres af de på KBHff's generalforsamlings valgte revisorer. Stk. 4. Butiksgruppen kan i ingen tilfælde hæfte for afdelingens eventuelle underskud eller gæld.

§7. Afdelingens opløsning. Stk. 1. Afdelingens opløsning kan kun ske på et afdelingsmøde indkaldt med dette for øje, med 3/4 af de fremmødtes stemmer for forslaget. Stk. 2. Eventuelt overskud/formue/materiel tilfalder ved opløsning af afdelingen KBHff. (altså hovedafdelingen)